text: Hornugle med brækket vinge: Nu har den det godt igen
  25 oktober 2016 kl. 08.11
  En hornugle er blevet sluppet fri, efter den har været en tur på vildplejestationen i Hedensted. Uglen havde brækket sin vinge, men har det nu godt igen.
  En sjælden hornugle er nu blevet sluppet tilbage i naturen, efter dens brækkede vinge er helet. Uglen blev i september måned fundet med en brækket vinge og blev afleveret til grænsepolitiet i Kruså. Politiet sørgede for at fragte den til vildtplejestationen i Hedensted, hvor den siden er blevet passet og plejet, til dens vinge er helet. 
  - Da vi ikke har ret mange i Danmark, så er det med passe godt på dem, vi har, siger Klaus Dichmann, formand for Dansk Ornitologisk Forenings uglegruppe.
  I weekenden blev den så fragtet tilbage i en papkasse til Frøslev plantage, hvor den kommer fra. Her blev den sluppet fri, så den kan komme tilbage til sin mage, der forhåbentlig venter på den.
  Har været fuldstændig udryddet
  Hornuglen har været fuldkommen udryddet i Danmark, men nu er den tilbage i den danske natur. I 1983 var der nul hornugler, men i dag er der kommet hele 120 til. 
  - Der bliver flere og flere af dem, og de breder sig op igennem landet, siger Klaus Dichmann.
  